Freedom House: Shtypi në Shqipëri nën presion politik dhe ekonomik
Gjendja e lirisë së shtypit është keqësuar në gjithë botën në vitin 2008
Organizata Freedom House publikoi në Uashington raportin vjetor për lirinë e shtypit në botë, sipas së cilit shtypi në Shqipëri vazhdon të jetë pjesërisht i lirë dhe nën presion politik dhe ekonomik. Sipas raportit, gazetarët në Shqipëri nuk i njohin të drejtat e tyre dhe autocensura është një dukuri mbizotëruese. Por Shqipëria është pjesë e një prirjeje shqetësuese për keqësimin e gjendjes së shtypit në Evropën Lindore dhe kudo në botë. Mes 195 vendeve, Shqipëria radhitet në vendin e 105 në raport. Aty thuhet se qeveria e kryeministrit Sali Berisha ushtroi presion ndaj medias me prirje pro-opozitare gjatë gjithë vitit 2007. Karin Deutch Karlekar, studiuese e organizatës Freedom House the Redaktore Menaxhuese e raportit, tha për Zërin e Amerikës, se gjendja e shtypit në Shqipëri vitet e fundit ka qenë pak a shumë e pandryshuar. Zonja Karlekar thotë se këto probleme e kanë shqetësuar Shqipërinë prej kohësh dhe në vitin 2007 nuk pati ndonjë përmirësimFreedom House thotë se megjithëse liria e informimit në Shqipëri është e garantuar me kushtetutë, zyrtarët shpesh u rezistojnë kërkesave të medias dhe gazetarët në përgjithësi nuk i njohin të drejtat e tyre ligjore. Organet kryesore patën prirjen në vitin 2007 të mbështesnin ose njërin grupim politik ose tjetrin, megjithëse pati përmirësim në mbulimin e zgjedhjeve lokale. Organet e medias së shkruar kanë lidhje të hapura me partitë politike dhe grupet e interesave. Televizionet kryesore ndërkohë ndjejnë presionin e kompanive që japin reklamat. Sipas raportit, mungesa e transparencës për pronësinë dhe financimet, e ekspozon median ndaj akuzave të pabazuara të ndikimit nga bota e krimit. Shumë gazetarë në Shqipëri punojnë pa kontrata. Lidhur me Kosovën, zonja Karlekar thotë se ndoshta raporti i vitit të ardhshëm do të përfshijë një kapitull më vete për shtetin e ri. Drejtuesit e Freedom House thanë dje në prezantimin e rezultateve të raportit, në muzeun e ri të shtypit Newseum se në shkallë botërore, gjendja e shtypit në vitin 2007 u keqësua, me rënien më të madhe në Evropën Lindore dhe ish vende të Bashkimit Sovjetik. Jennifer Windsor, Drejtore ekzekutive e organizatës Fredoom House, tha se raporti tregon se rënia në lirinë e shtypit këtë vit është dy herë më e madhe se përparimet. Nga 195 vendet e botës, 40 për qind kishin shtyp të lirë në vitin 2007, 25 për qind kishin shtyp pjesërisht të lirë dhe 35 për qind një shtyp jo të lirë. //kk//